শিক্ষক-ছাত্র হিসেবে সম্পর্কের শুরু। পরবর্তী সময়ে দু’জনে রাজনৈতিক প্রতিদ্বন্দ্বীও হয়েছিলেন। তবু গুরু-শিষ্য সম্পর্ক ফাটল ধরাতে পারেনি রাজনীতির লড়াই। প্রিয় ছাত্র প্রিয়রঞ্জনকে হারিয়ে তাই ভারাক্রান্ত বৃদ্ধ উৎপলেন্দু সরকার। 
রায়গঞ্জ কলেজে একদা তাঁর শিক্ষক উৎপলেন্দু সরকারের কাছে তিনি স্নেহের ‘প্রিয়’। প্রিয় ছাত্রের প্রয়াণে তাঁর শিক্ষকের মন স্বভাবতই ভারাক্রান্ত। কলেজের গণ্ডী পার হওয়ার পরে শিক্ষক ও ছাত্র দু’জনেই রাজনৈতিক মতাদর্শগতভাবে দুই মেরুতে চলে যান।

অন্য ভূমিকায় প্রিয়রঞ্জন। ফাইল চিত্র
শিক্ষক উৎপলেন্দু সরকার সক্রিয়ভাবে বিজেপি-র রাজনীতিতে জড়িয়ে পড়েন। দীর্ঘদিন দলের জেলা সভাপতির পদে ছিলেন। লোকসভা নির্বাচনেও কংগ্রেসের বিরুদ্ধে লড়াই করেছিলেন। 

এই বিষয়ে অন্যান্য খবর

প্রিয় কী করে প্রিয়তম হয়ে উঠলেন, দেখুন ছবিতে ছবিতে
সুস্থ থাকলে রাজনীতিতে কতটা ‘প্রিয়’ থাকতেন প্রিয়রঞ্জন, মূলে না তৃণমূলে


প্রিয় ছাত্র ততদিনে কংগ্রেসের রাজ্য তথা কেন্দ্রীয় স্তরে সাংসদ ও মন্ত্রীর পদে আসীন। কিন্তু এত কিছুর পরেও অতীতের ছাত্র- শিক্ষক সম্পর্কে এতটুকু চিড় ধরেনি। রায়গঞ্জের কলেজপাড়ার বাড়িতে বসে প্রিয়রঞ্জন দাসমুন্সীর রাষ্ট্রবিজ্ঞানের শিক্ষক উৎপলেন্দু সরকার পুরনো স্মৃতি হাতড়ে বলছিলেন, “১৯৬২ সালে এই কলেজে যখন চাকরি করতে আসি, তখন প্রিয় প্রথম বর্ষের ছাত্র। আমার বড়ির পাশেই হোস্টেলে ও থাকতো। সেই থেকেই আমাদের সম্পর্ক। কলেজ জীবন থেকেই বক্তৃতা ও বিতর্কে অসাধারণ ছিল। গানের গলা ছিলো দারুণ। তার পরে রাজনীতির আঙিনায় আমরা বিরোধী হিসেবে নির্বাচনে লড়াই করেছি। প্রিয় কিন্তু সেই ছাত্রই থেকে গিয়েছে আমার কাছে। প্রত্যেকবার নির্বাচনের আগে প্রিয় বাড়িতে এসে আমাকে প্রণাম করে আশির্বাদ নিত। রাজনীতির আঙিনায় লড়াইয়ের সময়েও সেই অভ্যাস বজায় রাখত। রায়গঞ্জ কলেজের বিভিন্ন সমস্যায় তাঁর সাহায্য পেয়েছি। আজ সন্তান হারানোর দুঃখ অনুভব করছি।’’